'Fréttaskýring: Dýr flutningur um Farice en lækkandi'
Talsmenn gagnavera gagnrýndu Farice ehf. harðlega í Morgunblaðinu í gær fyrir of háa gjaldskrá fyrir gagnaflutninga um sæstrengi fyrirtækisins, Farice og Danice. Gjaldskráin hefði hamlað uppbyggingu gagnavera hér á landi og verðlagt Ísland út úr samkeppninni.
Þegar gagnrýnin var borin undir Guðmund Gunnarsson, framkvæmdastjóra Farice, kippti hann sér ekki mikið upp við hana, sagðist vera búinn að heyra þessar raddir í langan tíma. Viðurkenndi Guðmundur að gjaldskráin hefði verið há í samanburði við sambærilega sæstrengi frá Evrópu og Bandaríkjunum en hún hefði farið lækkandi og vildi hann alls ekki meina að hún hefði verið hindrun á vegi gagnavera hér á landi. Þar hafi bankahrunið og afleiðingar þess haft meira að segja. Sjálf gjaldskráin er ekki opinberuð en hún fer eftir magni gagnaflutninga og samningstíma hverju sinni.
"Þeir hafa rétt fyrir sér að því leyti að sögulega séð hefur þjónusta okkar verið dýr. Þar liggja að baki gríðarlegar fjárfestingar sem er verið að greiða af og reksturinn kostar sitt," segir Guðmundur og vísar þar m.a. til fjárfestinga við lagningu Danice-sæstrengsins sem að miklu leyti var fjármagnaður með erlendum lánum.
Afskrifa þurfti milljarða króna af hlutafé félagsins, eða forvera þess, E-Farice, sem í ársbyrjun 2010 rann saman við móðurfélagið Farice hf. og úr varð félagið Farice ehf.
Hluthafar E-Farice, auk ríkisins, voru Landsvirkjun, Orkuveita Reykjavíkur, HS Orka, Skipti (eigandi Símans) og Vodafone.
Farice hefur verið í fjárhagslegri endurskipulagningu frá árinu 2009 sem nú er lokið, segir Guðmundur. Stór hluti af þeirri endurskipulagningu var að skuldum við bankana var breytt í hlutafé. Hluthafar Farice ehf. í dag eru Arion banki með 39,31% hlut, Landsvirkjun með 28,92%, ríkissjóður Íslands með 27,45%, Ríkisábyrgðarsjóður 2,72%, Landsbankinn 0,95% og Glitnir banki 0,64%.
Farice tapaði 2,3 milljörðum króna árið 2009 og tap síðasta árs nam 2,7 milljörðum á núvirði, eða 17 milljónum evra. Tekjur af gagnaflutningi um sæstrengina námu rúmum milljarði króna á síðasta ári. Að sögn Guðmundar er útlit fyrir að ársreikningur þessa árs muni líta betur út.
Guðmundur telur það ekki raunhæft að bera gjaldskrá Farice saman við sæstrengsfyrirtæki í Evrópu sem eiga mun styttri strengi. Það kosti sitt að flytja bandvíddina yfir hafið. Aukinheldur hafi gjaldskráin verið að lækka og tækninni fleytt fram í endabúnaði. Hann bendir jafnframt á að starfandi gagnaver og viðskiptavinir þeirra, eins og Opera Software sem gagnaverið Thor hýsir, hafi samþykkt að borga eftir gildandi gjaldskrá og umferð um sæstrengina sé stöðugt að aukast. "Á meðan viðskiptavinirnir eru sáttir þá teljum við að við séum komnir í aðgengilegan verðflokk."
Samkeppni í vændum
Uppsett flutningsgeta á hvorum sæstreng; Farice og Danice, er um 100 gígabitar á sekúndu. Guðmundur segir nýtinguna vera 70-80% á hvorum streng eða samanlagt 140-160 gígabitar á sekúndu á báðum strengjum. Hægt er að auka flutningsgetuna allt upp í 23-30 terabita á sekúndu á strengjunum samanlagt.
Farice á í vændum samkeppni frá nýjum sæstreng sem félagið Emerald Atlantis hyggst leggja á næsta ári frá Evrópu til Bandaríkjanna, með viðkomu á Íslandi. Guðmundur segist ekki líta á nýja strenginn sem beinan keppinaut, hvorki í verði né þjónustu, heldur muni tilkoma strengsins gefa möguleika á aukinni umferð um sæstrengi Farice.
Uppsetning hafin á Ásbrú
Gámaeiningar í gagnaver Verne Global á Ásbrú við Keflavíkurflugvöll voru fluttar af bryggjunni í Helguvík og uppsetning gámanna hófst þá þegar í einu af vöruhúsum Verne. Eigendur Farice bundu miklar vonir við að gagnaverið myndi skapa mikil viðskipti og lagning Danice var liður í að skapa betri grundvöll fyrir starfsemi gagnavera á Íslandi. Þau áform hafa ekki gengið eftir að öllu leyti en engu að síður fagnar Farice því að gagnaver Verne sé að fara í gang. Gagnaflutningar munu fara fram um Farice og Danice, auk Greenland Connect.
Talsmenn gagnavera gagnrýndu Farice ehf. harðlega í Morgunblaðinu í gær fyrir of háa gjaldskrá fyrir gagnaflutninga um sæstrengi fyrirtækisins, Farice og Danice.
Gjaldskráin hefði hamlað uppbyggingu gagnavera hér á landi og verðlagt Ísland út úr samkeppninni.
Þegar gagnrýnin var borin undir Guðmund Gunnarsson, framkvæmdastjóra Farice, kippti hann sér ekki mikið upp við hana, sagðist vera búinn að heyra þessar raddir í langan tíma.
Viðurkenndi Guðmundur að gjaldskráin hefði verið há í samanburði við sambærilega sæstrengi frá Evrópu og Bandaríkjunum en hún hefði farið lækkandi.
Farice tapaði 2,3 milljörðum króna árið 2009 og tap síðasta árs nam 2,7 milljörðum á núvirði, eða 17 milljónum evra. Tekjur af gagnaflutningi um sæstrengina námu rúmum milljarði króna á síðasta ári.
Guðmundur telur það ekki raunhæft að bera gjaldskrá Farice saman við sæstrengsfyrirtæki í Evrópu sem eiga mun styttri strengi.